CELEX: C2005/082/43
Language: sk
Date: 2005-04-02 00:00:00
Title: Vec C-65/05: Žaloba podaná dňa 10. februára 2005 Komisiou Európskych spoločenstiev proti Helénskej republike

2.4.2005   
            
            
               SK
            
            
               Úradný vestník Európskej únie
            
            
               C 82/21
            
         Žaloba podaná dňa 10. februára 2005 Komisiou Európskych spoločenstiev proti Helénskej republike
   (Vec C-65/05)
   (2005/C 82/43)
   Jazyk konania: gréčtina
   Komisia Európskych spoločenstiev, v zastúpení: Maria Patakia, členka právnej služby Komisie, podala dňa 10. februára 2005 na Súdny dvor Európskych spoločenstiev žalobu proti Helénskej republike.
   Žalobca navrhuje, aby Súdny dvor:
   
               —
            
            
               určil, že zákazom, podľa článku 2 ods. 1, článku 3 druhej časti, článku 4 a článku 5 zákona 3037/2002, umiestnenia a prevádzkovania všetkých elektrických, elektronických a elektromechanických hier, vrátane hier na postreh a všetkých počítačových hier, vo všetkých verejných alebo súkromných priestoroch s výnimkou kasín, si Helénska republika nesplnila povinnosti, ktoré jej vyplývajú z článkov 28, 43 a 49 ES a z článku 8 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov (1);
            
         
               —
            
            
               zaviazal Helénsku republiku nahradiť trovy konania.
            
         Žalobné dôvody a hlavné tvrdenia
   Komisii boli predložené sťažnosti týkajúce sa legislatívneho zákazu umiestnenia a prevádzkovania všetkých elektrických, elektronických a elektromechanických hier, vrátane hier na postreh a všetkých počítačových hier, vo všetkých verejných alebo súkromných priestoroch s výnimkou kasín.
   S ohľadom na judikatúru Súdneho dvora sa Komisia domnieva, že uvedený zákaz predstavuje opatrenie obmedzujúce voľný pohyb tovaru, slobodu usadiť sa a voľné poskytovanie služieb. Komisia tiež upresňuje, že nebola upovedomená o predmetnom zákone v štádiu jeho návrhu, čím došlo k porušeniu článku 8 ods. 1 smernice 98/34, ktorá upravuje postup pri poskytovaní informácií v oblasti technických noriem a predpisov, ako aj predpisov týkajúcich sa informačnej spoločnosti.
   Komisia sa okrem toho domnieva, že uvádzané dôvody týkajúce sa ochrany verejného poriadku a najmä obava, aby sa zábavné automaty nezmenili na prostriedky hazardných hier, čo by mohlo spôsobiť celospoločenské problémy, nie sú dostatočné pre zavedenie sporných zakazujúcich opatrení, nakoľko uvádzaný cieľ možno dosiahnuť vhodnejšími a primeranejšími opatreniami, ktoré by menej obmedzovali uvedené slobody.
   Podľa Komisie rovnako naliehavosť zavedenia predmetných opatrení, na ktorú sa odvolávajú grécke orgány, neodôvodňuje nesplnenie oznamovacej povinnosti voči Komisii, pretože smernica 98/34 upravuje aj postup v prípade naliehavého záujmu.
   Komisia sa teda domnieva, že Helénska republika si nesplnila povinnosti, ktoré jej vyplývajú z článkov 28, 43 a 49 ES a z článku 8 smernice 98/34.
   
      (1)  Ú. v. ES L 204, 21.7.1998, s. 37.